Diari Oficial de la Generalitat Valenciana


Sumari del DOGV 2477, del 27-03-1995 (1995/834226)

ACORD de 7 de març de 1995, del Govern Valencià, pel qual s'aprova l'acord subscrit el 23 de febrer de 1995 per la Conselleria de Sanitat i Consum i les centrals sindicals, sobre criteris d'incentiu al personal dels serveis hospitalaris, mesures de control de llistes d'espera, augment de cobertura de malalts en diàlisi i participació en els programes d'extracció i trasplantament d'òrgans
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2477

Data del DOGV
:   27-03-1995

Secció del DOGV
:   ALTRES DISPOSICIONS

Número del document
:   1995/834226


Data del document
:   07-03-1995

Organisme emissor
:   Conselleria de Sanitat i Consum

Tipus de document
:   Acord

ACORD de 7 de març de 1995, del Govern Valencià, pel qual s'aprova l'acord subscrit el 23 de febrer de 1995 per la Conselleria de Sanitat i Consum i les centrals sindicals, sobre criteris d'incentiu al personal dels serveis hospitalaris, mesures de control de llistes d'espera, augment de cobertura de malalts en diàlisi i participació en els programes d'extracció i trasplantament d'òrgans   
El Govern Valencià, en la reunió del dia 7 de març de 1995, adoptà l'acord següent:  
El dia 23 de febrer de 1995 la Conselleria de Sanitat i Consum i les centrals sindicals van signar un acord sobre criteris d'incentiu al personal dels serveis hospitalaris, mesures de control de llistes d'espera, augment de cobertura de malalts en diàlisi i participació en els programes de extracció i trasplantament d'òrgans.  
Per això i a proposta del conseller de Sanitat i Consum, el Govern Valencià  
ACORDA  
Aprovar íntegrament l'acord de 23 de febrer de 1995, entre la Conselleria de Sanitat i Consum i les centrals sindicals sobre criteris d'incentiu al personal dels serveis hospitalaris, mesures de control de llistes d'espera, augment de cobertura de malalts en diàlisi i participació en els programes d'extracció i trasplantament d'òrgans, que figura com annex, i que haurà de ser complit per tots els òrgans de l'administració de la Generalitat Valenciana implicats en el seu compliment i execució.  
Contra aquest acord, que posa fi a la via administrativa, és procedent interposar, després de la comunicació preceptiva al Govern Valencià, d'acord amb el que preveu l'article 110.3 de la Llei de Règim Jurídic de les Administracions Públiques i del Procediment Administratiu Comú, recurs contenciós administratiu davant el Tribunal Superior de la Comunitat Valenciana, en el termini de dos mesos des del dia de la publicació d'aquest acord en el Diari Oficial de la Generalitat Valenciana.  
València, 7 de març de 1995  
El conseller secretari del Govern Valencià en funcions,  
JOAN ROMERO I GONZáLEZ  
ANNEX  
Acord subscrit el 23 de febrer de 1995 entre la Conselleria de Sanitat i Consum i les centrals sindicals, sobre els criteris d'incentiu al personal dels serveis hospitalaris, mesures de control de les llistes d'espera, augment de la cobertura de malalts en diàlisi i participació en programes d'extracció i trasplantament d'òrgans.  
L'acord de 28 de setembre de 1993, del Govern Valencià, pel qual s'aprovaren els criteris de retribució en matèria de mesures d'incentiu de les activitats de reducció de llistes d'espera i de participació en programes d'extracció o trasplantament d'òrgans, ha estat el marc legal que ha regulat fins ara la forma de remunerar aquestes activitats i alhora un instrument flexible que ha permès, des de la seua aplicació, un augment de l'activitat d'extracció i trasplantament d'òrgans i teixits a la Comunitat Valenciana i ha tingut un efecte de disminució de la demora mitjana dels pacients perquè ha actuat sobre els pacients més antics en la llista d'espera.  
No obstant això, l'experiència acumulada amb aquest tipus de programes i les experiències d'alguns dels centres hospitalaris en el control global de les llistes d'espera aconsella la redacció d'un acord nou que modifica el fons i la forma de l'acord anterior.  
Les línies fonamentals en què es basa el nou acord són:  
- La incorporació d'un nou sistema d'incentius de caràcter general als serveis hospitalaris pel seu major grau d'eficàcia i eficiència. Amb la introducció d'aquest sistema es pretén que el personal facultatiu, sanitari no facultatiu i no sanitari de les diferents àrees realitzen esforços suplementaris i coordinats perquè la durada de l'estada dels pacients que requereixen un ingrés en hospitals d'aguts tinga la durada més adequada al seu procés nosològic segons els coneixements tècnics i científics actuals; eliminant els dies les atencions assistencials dels quals li podrien haver estat estalviats mitjançant la utilització d'altres tècniques mèdiques o organitzatives de l'atenció sanitària, sense afectar la qualitat de l'assistència prestada. D'aquesta manera, els pacients podrien ser reintegrats amb major rapidesa i idèntica seguretat al seu entorn i activitat habituals o citats al millor lloc terapèutic per recuperar, mantenir o suplir la seua funcionalitat.  
- La diferenciació de tres modalitats de programes per al control de les llistes d'espera amb un ordre de prioritat en l'assignació econòmica. Es farà prioritària l'assignació econòmica als projectes que incorporen com a objectius la gestió global de la llista d'espera, incloent consultes externes de l'hospital i del centre d'especialitats i llista d'espera quirúrgica. El segon ordre de prioritat estarà format per la possibilitat de realitzar intervencions de pacients en llista d'espera d'altres àrees sanitàries quan un servei clínic haja aconseguit el control global de les llistes d'espera de la seua àrea sanitària. Finalment, es manté la forma de pagament per intervenció quirúrgica realitzada solament per als serveis de cirurgia cardíaca.  
- Se separen els programes per al control de les llistes d'espera d'exploracions diagnòstiques dels programes per al control de les llistes d'espera de procediments terapèutics no invasors (radioteràpia, litotrícia...), permetent també la possibilitat de convertir-se en centres receptors de pacients d'altres àrees sanitàries quan s'hagen assolit els objectius de control de la llista d'espera marcats.  
- En els programes per a l'ampliació de la cobertura del sistema públic del tractament de diàlisi per insuficiència renal crònica, s'introdueixen modificacions en el sentit de seguir ampliant la cobertura per part de recursos tècnics i humans de la Conselleria de Sanitat i Consum i d'afavorir els esforços del personal sanitari per incorporar tècniques de diàlisi que milloren la qualitat de vida del malalt.  
Apartat 1. Seguiment i avaluació dels programes i projectes recollits en aquest acord.  
1.1. A cada centre hospitalari es crearà una comissió de seguiment de l'acord amb l'objectiu d'efectuar el seguiment i l'avaluació dels resultats dels programes i projectes els continguts i les condicions dels quals s'expliquen tot seguit.  
La comissió de seguiment del centre tindrà una composició paritària entre la gerència o la direcció mèdica de l'hospital i els sindicats que signen l'acord.  
La comissió es reunirà com a mínim amb una periodicitat trimestral, i tindrà com a funcions generals: la participació en la fixació d'objectius dels programes o projectes que pretenguen realitzar-se a l'hospital, la priorització d'aquests programes o projectes, el control i el seguiment de les activitats que cal realitzar i l'avaluació del compliment d'objectius després de l'autorització expressa de posada en marxa per la Direcció General del Servei Valencià de Salut. La comissió tractarà també tots els assumptes que es deriven de les activitats relacionades amb el contingut d'aquest acord a cada centre.  
1.2. Es constituirà també un comissió central de seguiment de l'acord, amb una composició paritària entre l'administració sanitària i els sindicats que signen l'acord.  
La comissió es reunirà com a mínim amb una periodicitat trimestral i tindrà com a funcions bàsiques l'anàlisi i priorització de l'assignació econòmica dels programes i projectes presentats i la seua proposta per a autorització per la Direcció General del Servei Valencià de Salut, així com l'avaluació global dels resultats derivats de l'aplicació d'aquest acord.  
Apartat 2. Mesures d'incentiu general dels serveis assistencials.  
2.1. A fi de fer més efectiu l'ús de l'àrea d'hospitalització dels hospitals s'estableix un sistema que valga d'incentiu per a la millora de la utilització d'aquesta àrea.  
2.2. Amb aquesta intenció es reserva una partida pressupostària inicial de 961.175.017 de pessetes a repartir entre els serveis hospitalaris dels hospitals de la Conselleria de Sanitat i Consum.  
2.3. Poden participar en aquest sistema d'incentius tots els serveis hospitalaris mèdics o quirúrgics dels hospitals, aïlladament o conjunta amb els serveis centrals i de suport.  
2.4. Les condicions per optar a aquest tipus d'incentius són:  
2.4.1. Els serveis que desitgen participar-hi han de presentar un projecte amb l'objectiu d'adequar de forma raonable la seua estada mitjana a la tipologia (casuística) de pacients atesos.  
Els mecanismes a l'abast dels serveis per aconseguir aquest objectiu poden ser de diversa índole, tals com millor coordinació amb els serveis centrals i de suport, anàlisi i actuació sobre les estades inapropiades, anàlisi i actuació sobre el procediment assistencial dels grups relacionats amb el diagnòstic més freqüents en el seu centre, elaboració i posada en marxa de protocols de diagnòstics o tractament, projectes de planificació de l'alta hospitalària, etc., que hauran de ser especificats en el projecte.  
Independentment del tipus i de les accions a realitzar, tots els serveis assistencials disposaran prèviament de la informació del conjunt mínim bàsic de dades del seu servei i la seua agrupació en grups relacionats amb el diagnòstic (GRD).  
2.4.2. Només podran percebre aquesta mena d'incentiu el personal dels serveis participants en el projecte que no haja rebut durant el trimestre avaluat altre tipus de pagament que el derivat exclusivament del salari, mòduls de presència física o localitzada o de complements d'atenció continuada. El personal del servei que durant el trimestre avaluat haja participat en programes de control de llistes quirúrgiques o no quirúrgiques o en el programa d'ampliació de la cobertura del tractament amb diàlisi, no podrà accedir a aquest tipus d'incentiu.  
2.4.3. L'avaluació de la consecució de l'objectiu es valorarà en tots els casos, i independentment de les accions dutes a terme, a través de la informació clínica generada per la història clínica de cada pacient després de la seua alta hospitalària en el servei, resumida en el conjunt mínim bàsic de dades i tractada mitjançant el sistema de classificació de pacients dels grups relacionats amb el diagnòstic.  
A fi de fer l'avaluació tan objectiva com siga possible, serà una condició imprescindible i prèvia a l'avaluació de la consecució de l'objectiu que després del procés de tractament de la informació esmentat el percentatge de registres invàlids siga inferior al 15%.  
2.4.4. Els projectes hauran d'incloure explícitament els serveis participants i les accions a realitzar. Com a reconeixement del compromís adquirit les direccions de servei implicades en el projecte hauran de signar el projecte. El projecte haurà de ser acceptat per la comissió de seguiment del centre.  
2.5. El mecanisme de distribució de la borsa serà el següent:  
2.5.1. Es calcularà per a cada servei dels hospitals de la Comunitat Valenciana la seua estada mitjana per casuística.  
2.5.2. S'utilitzaran com a normes de comparació les elaborades per la Direcció per a la Gestió de l'Assistència Especialitzada per a cada especialitat.  
2.5.3. Es calcularà l'índex funcional per a cada servei clínic. Solament es podran beneficiar d'aquest sistema d'incentius els serveis l'índex funcional dels quals siga igual o menor que 1.  
2.5.4. Es fixa un límit inferior màxim de l'índex funcional de 0,8. A partir d'aquest valor no es comptabilitzarà a efectes del sistema d'incentius.  
2.6. La forma de pagament serà la següent:  
2.6.1. L'avaluació i el pagament corresponent per aquest concepte es realitzarà trimestralment. D'aquesta forma es realitzaran quatre valoracions a l'any.  
2.6.2. Els serveis que obtinguen un valor d'1 rebran 1.000.000 pessetes al trimestre.  
2.6.3. Els serveis clínics l'índex funcional dels quals estiga situat entre 0,9 i 1 percebran 2.400.000 pessetes al trimestre.  
2.6.4. Els serveis clínics l'índex funcional dels quals siga menor que 0,9 rebran 3.000.000 pessetes al trimestre. Per tant, el màxim total anual serà de 88.163.471 pessetes.  
2.7. Quan un projecte s'haja realitzat en col·laboració amb els serveis centrals, de suport i unitats d'urgències, serà la comissió de seguiment de l'acord al centre qui determinarà el grau en què els serveis centrals, de suport i unitats d'urgències contribueixen a la consecució de l'objectiu, encara que en cap cas es podrà superar el 10% de la quantitat obtinguda.  
Serà també la comissió de seguiment la que determinarà la proporció de participació d'una unitat d'infermeria quan siga compartida per diferents serveis o especialitats.  
Les decisions relacionades amb aquest apartat seran comunicades per escrit a la comissió central de seguiment que s'encarregarà d'acumular les diferents experiències i d'emetre informes periòdics per a la seua difusió i garantia d'un repartiment equitatiu.  
2.8. La forma de repartiment entre el personal participant d'un servei serà del 30% per al personal facultatiu i del 70% per al personal sanitari no facultatiu i no sanitari.  
En cada servei es crearà una comissió formada pel cap del servei, el supervisor d'infermeria, un facultatiu elegit entre el personal facultatiu del servei i una persona elegida entre el personal no facultatiu del servei amb l'objectiu de realitzar la distribució que estimen més convenient per al millor funcionament del servei, dins dels percentatges esmentats. En qualsevol cas, aquest repartiment haurà de ser aprovat finalment per la comissió de seguiment del centre, que podrà establir els mecanismes correctors que considere convenients segons el nombre de treballadors participants en el programa.  
2.9. Cada hospital haurà de subministrar a les seccions sindicals que signen l'acord la informació periòdica generada pel conjunt mínim bàsic de dades així com les quantitats percebudes per cada membre dels serveis participants. La Direcció per a la Gestió de l'Assistència Especialitzada subministrarà a la comissió central de seguiment de l'acord les normes per especialitat que s'utilitzaran com a referència per a efectuar l'avaluació dels resultats obtinguts.  
Apartat 3. Programa per al control de llistes d'espera quirúrgiques.  
3.1. Programes de control global de les llistes d'espera d'un servei quirúrgic.  
3.1.1. Podran acollir-se a aquesta modalitat de programes els hospitals o serveis quirúrgics que proposen projectes globals de control de les llistes d'espera de la seua responsabilitat, que inclouen la llista d'espera de consultes externes de l'hospital i el centre d'especialitats, i la llista d'espera quirúrgica.  
3.1.2. Els objectius plantejats en aquesta modalitat de programa hauran d'anar en la línia d'aconseguir a l'acabament del programa:  
- Una demora màxima per a primeres visites en consultes externes de l'hospital o del centre d'especialitats de 15 dies.  
- Un augment del 5% de l'activitat quirúrgica programada respecte a l'any 1994.  
- Un percentatge de reducció de les intervencions quirúrgiques programades suspeses inferior al 5%.  
- El control de la llista d'espera quirúrgica, de forma que al final del període de vigència del programa, la demora mitjana dels pacients en llista d'espera no supere els tres mesos amb una data més antiga d'inclusió en llista d'espera de nou mesos.  
3.1.3. Les propostes hauran d'incloure els objectius previstos, la durada del programa, el personal participant i un pressupost detallat. Les propostes hauran d'anar signades per les direccions dels serveis implicades en el programa i pels membres de la comissió de seguiment del centre.  
3.1.4. L'avaluació del compliment dels objectius serà realitzada per la comissió de seguiment del centre amb una periodicitat mensual. El pagament de les quantitats acordades s'efectuarà trimestralment en funció del dictamen positiu realitzat per la comissió de seguiment del centre.  
3.1.5. L'import màxim que es percebrà per la consecució dels objectius indicats en l'apartat 3.1.2 serà de 26.166.257 pessetes.  
3.2. Programes per al control de llistes d'espera quirúrgiques d'una àrea sanitària realitzades pels serveis quirúrgics d'una altra àrea sanitària.  
3.2.1. Quan un hospital o un servei quirúrgic haja aconseguit i siga capaç de mantenir en el temps les condicions exposades en l'apartat 3.1.2, pot esdevenir centre receptor de pacients de llista d'espera d'una altra àrea sanitària.  
3.2.2. A les propostes hauran d'adjuntar-se d'una memòria d'activitat i un pressupost detallats i hauran d'anar signades pels gerents o directors dels centres hospitalaris implicats, la direcció del servei de l'hospital receptor i pels representants de les seccions sindicals que signen aquest acord.  
3.2.3. Les retribucions s'efectuaran en relació directa amb l'activitat desplegada, i s'establirà la modalitat de pagament per intervenció realitzada. S'exceptuen d'aquesta norma les categories professionals de zelador i auxiliar administratiu per als quals s'estipula una remuneració per sessió quirúrgica.  
3.2.4. La comissió central de seguiment de l'acord desplegarà i aprovarà una classificació de procediments quirúrgics destinada al pagament per intervenció. La classificació contindrà tres grans grups de pagament, i la seua construcció es basarà en dos criteris: 1r en base a l'interès especial per incidir sobre determinades malalties amb pacients en llista d'espera; i 2n la complexitat tècnica de la intervenció.  
La comissió de seguiment de l'acord a cada centre acordarà la pertinença d'una intervenció a un grup determinat de pagament en els casos no contemplats en la classificació per al pagament per intervenció esmentada anteriorment. Aquestes incidències hauran de ser comunicades a la comissió central de seguiment de l'acord perquè acumule les experiències locals i edite trimestralment les modificacions pertinents.  
3.2.5. La composició dels equips quirúrgics que participaran en cada sessió de quiròfan variarà en funció del grup a què pertanyerà la intervenció. En qualsevol cas cal assegurar que participen a les intervencions del grup I un cirurgià, un infermer i un auxiliar d'infermeria. Cal assegurar també la presència d'un zelador per cada sessió quirúrgica, tenint com a referència per determinar el nombre de zeladors necessari el nombre de membres presents per al funcionament ordinari de l'àrea quirúrgica.  
3.2.6. El personal que participe en les activitats percebrà per cada intervenció del grup III les següents quantitats:  
- Facultatiu: 30.000 pessetes.  
- Infermer: 15.000 pessetes.  
- Auxiliar d'infermeria: 10.000 pessetes.  
Els zeladors i el personal de neteja propi, si n'hi ha, que hi participen, percebran la quantitat de 10.000 pessetes per sessió, independentment del nombre d'intervencions que s'hi realitzen. Els auxiliars administratius que participen en aquest tipus de programes percebran 10.000 pessetes per sessió. Les unitat d'hospitalització que participen en un programa d'autoconcertació seran incentivades d'acord amb l'apartat 2.  
3.2.7. Les quantitats que es percebran per les intervencions quirúrgiques dels grups I i II s'estableixen com a percentatges respecte a les quantitats recollides en l'apartat 3.2.6:  
- Grup I: 35%  
- Grup II: 80%  
3.2.8. Les seccions sindicals dels sindicats que signen l'acord rebran amb periodicitat mensual informació de les activitats realitzades en cada modalitat de programa i del seu cost. La informació especificarà la despesa en cadascun dels programes per categories professionals i la relació nominal de participants.  
3.2.9. La percepció econòmica per qualsevol modalitat aquest concepte és incompatible amb el cobrament per la mateixa causa de mòduls de guàrdia de presència física o localitzada, de complements d'atenció continuada o l'augment de retribució per la modificació de la jornada laboral.  
3.2.10. L'avaluació del compliment dels objectius previstos serà realitzada per la comissió de seguiment del centre amb una periodicitat mensual com a mínim. El pagament de les quantitats acordades es farà trimestralment, en funció del dictamen positiu realitzat per la comissió de seguiment del centre.  
3.3. Programes per al control de llistes d'espera en cirurgia cardíaca.  
3.3.1. Les intervencions de cirurgia cardíaca realitzades en programes especials es retribuiran per acte quirúrgic realitzat.  
El personal que participe en les intervencions dels serveis de cirurgia cardíaca rebrà les següents quantitats per intervenció:  
- Facultatiu: 55.000 pessetes.  
- Infermer: 27.000 pessetes.  
- Auxiliar d'infermeria: 18.000 pessetes.  
Els zeladors i el personal de neteja propi, si n'hi ha, que hi participen percebran la quantitat de 10.000 pessetes per sessió, independentment del nombre d'intervencions que s'hi realitzen. Els auxiliars administratius que participen en aquest tipus de programes percebran 10.000 pessetes per sessió.  
3.3.2. L'avaluació del compliment dels objectius previstos serà realitzada per la comissió de seguiment del centre amb una periodicitat mensual com a mínim. El pagament de les quantitats acordades es farà trimestralment, en funció del dictamen positiu realitzat per la comissió de seguiment del centre.  
Apartat 4. Programes per al control de llistes d'espera d'exploracions diagnòstiques.  
4.1. Podran percebre retribucions per aquest concepte els serveis centrals que presenten projectes per aconseguir els objectius de demora de zero dies per a pacients hospitalitzats, i demora màxima de quinze dies per a pacients provinents de la consulta externa de l'hospital.  
4.2. Les quantitats màximes que percebran els serveis serà de 83.543.753 pessetes per a serveis amb alta tecnologia (tomografia axial computada, angiògraf o ressonància magnètica nuclear) i de 8.000.000 pessetes per a serveis amb tecnologia convencional.  
4.3. Quan un servei assolirà els objectius marcats, pot esdevenir receptor de pacients d'altres àrees sanitàries. El personal que participe en aquestes activitats rebrà per cada sessió de treball de cinc hores les quantitats següents:  
- Facultatiu: 23.000 pessetes.  
- Infermer: 14.950 pessetes.  
- Tècnic especialista: 9.717 pessetes.  
- Auxiliar d'infermeria: 8.970 pessetes.  
- Auxiliar administratiu: 8.970 pessetes.  
- Zelador i personal propi de neteja: 8.671 pessetes.  
4.4. La percepció d'aquestes quantitats és incompatible amb el cobrament per la mateixa causa de mòduls de guàrdia de presència física o localitzada, de complements d'atenció continuada, l'augment de retribució per modificació de la jornada laboral o la participació en projectes d'incentiu general de l'àrea d'hospitalització.  
4.5. Les seccions sindicals dels sindicats que signen l'acord rebran amb periodicitat mensual informació de les activitats realitzades en cada programa i del seu cost. La informació especificarà la despesa en cadascun dels programes per categories professionals.  
Apartat 5. Programes per al control de llistes d'espera de procediments terapèutics no invasors (Radioteràpia i litotrícia).  
5.1. Les retribucions en aquest tipus de programes es realitzaran mitjançant la modalitat de pagament per sessió de treball.  
5.2. La durada de cada sessió serà de cinc hores, compreses entre les 16 i les 22 hores, pactant-se entre la direcció del servei corresponent i la comissió de seguiment del centre l'activitat a realitzar.  
5.3. El personal que hi participe rebrà per cada sessió de treball de cinc hores les quantitats següents:  
- Facultatiu: 23.000 pessetes.  
- Infermer: 14.950 pessetes.  
- Tècnic especialista: 9.717 pessetes.  
- Auxiliar d'infermeria: 8.970 pessetes.  
- Auxiliar administratiu: 8.970 pessetes.  
- Zelador i personal propi de neteja: 8.671 pessetes.  
5.4. La percepció d'aquestes quantitats és incompatible amb el cobrament per la mateixa causa de mòduls de guàrdia de presència física o localitzada, de complements d'atenció continuada, l'augment de retribució per la modificació de la jornada laboral que coincidesca amb la realització de la sessió.  
5.5. Les seccions sindicals dels sindicats que signen l'acord rebran amb periodicitat mensual informació de les activitats realitzades en cada programa i del seu cost. La informació especificarà la despesa en cadascun dels programes per categories professionals.  
Apartat 6. Mesures per a l'ampliació de cobertura del sistema sanitari públic dels pacients en tractament amb diàlisi de la insuficiència renal crònica.  
6.1. L'objectiu fonamental d'aquestes mesures és l'increment de la cobertura del tractament amb diàlisi en centres de la Conselleria de Sanitat i Consum dels pacients amb insuficiència renal crònica assignats a cada àrea sanitària, mitjançant les tècniques d'hemodiàlisi o diàlisi peritoneal continuada ambulatòria (DPCA).  
6.2. La quantia que es percebrà estarà en funció del grau de compliment de l'objectiu recollit en l'apartat 6.5. La consecució de l'objectiu s'estableix d'acord amb el compliment conjunt de dos criteris: a) el percentatge del cens de pacients afectats d'insuficiència renal crònica assignats a una àrea sanitària que reben tractament d'hemodiàlisi amb recursos de la Conselleria de Sanitat i Consum; i b) el percentatge d'activitat màxima potencial que estiga realitzant el centre en funció del nombre d'ATS-DUI assignats a la unitat d'hemodiàlisi.  
6.3. Per al còmput de pacients tractats amb recursos de la Conselleria de Sanitat i Consum caldrà tenir en compte que quan un pacient provinga d'un centre privat es comptabilitzarà a partir de la primera sessió del quart mes de tractament al centre públic.  
6.4. L'activitat màxima potencial es calcula en funció del nombre d'ATS-DUI assignats a la unitat d'hemodiàlisi, i és d'una mitjana de 22 sessions d'hemodiàlisi/ATS-DUI/setmana. Aquesta xifra s'obté com a mitjana de fer 16 sessions d'hemo-diàlisi/ATS-DUI/setmana si hi ha dos torns d'infermeria/dia i 25 per a tres torns.  
En la comptabilització de sessions realitzades s'exclouen les sessions d'hemodiàlisi realitzades a malalts aguditzats o pertanyents al programa d'hemodiàlisi d'un altre centre.  
6.5. La quantia anual de les retribucions serà la següent en funció del grau de compliment de l'objectiu:  
- Prevalença en el programa del centre del 50% dels malalts en hemodiàlisi de l'àrea sanitària amb una activitat màxima potencial major del 75%: 4.200.000 pessetes.  
- Prevalença en el programa del centre del 75% dels malalts en hemodiàlisi de l'àrea sanitària amb una activitat màxima potencial major del 75%: 5.600.000 pessetes.  
- Prevalença en el programa del centre del 100% dels malalts en hemodiàlisi de l'àrea sanitària amb una activitat màxima potencial major del 75%: 6.600.000 pessetes.  
6.6. L'avaluació del compliment dels objectius previstos serà realitzada per la comissió de seguiment del centre amb una periodicitat trimestral com a mínim. El pagament de les quantitats acordades es farà trimestralment en funció del dictamen positiu realitzat per la comissió de seguiment del centre.  
6.7. Addicionalment podran rebre incentius econòmics els equips que deriven pacients a la tècnica de DPCA, ja siguen pacients nous o des del programa d'hemodiàlisi, tant per ser tractats en el propi servei com en els hospitals de referència per a DPCA.  
6.8. Les retribucions per la derivació cap a la tècnica de DPCA assoliran anualment les quanties següents:  
- Derivació del 10% del total de malalts renals crònics de l'àrea sanitària assignada: 400.000 pessetes.  
- Per cada 1% que es depasse la derivació mínima del 10%: 50.000 pessetes.  
6.9. Per al càlcul dels percentatges de l'apartat 6.8 es comptabilitzaran tots els pacients en tractament amb qualsevol tècnica substitutiva de la funció renal, llevat del trasplantament.  
6.10. Les retribucions pel tractament amb DPCA estan en funció dels pacients tractats. D'aquesta manera, si s'arriba a tractar entre  
- 15 i 39 pacients es retribuirà amb 1.000.000 pessetes.  
- 40 i 59 pacients es retribuirà amb 1.500.000 pessetes.  
- més de 60 pacients es retribuirà amb 2.000.000 pessetes.  
6.11. Els centres que tinguen les dues característiques (derivació i tractament) poden percebre retribucions pels dos conceptes.  
6.12. En ambdues situacions (derivació i tractament) l'avaluació per la comissió de seguiment del centre del compliment dels objectius previstos i el pagament de les quantitats es farà anualment.  
6.13. La comissió de seguiment de cada centre determinarà els membres del personal de l'hospital que podran rebre aquestes retribucions i la participació de cada professional en la quantitat global.  
Apartat 7. Mesures en programes d'explantacions i trasplantaments.  
7.1. Les quantitats econòmiques a percebre pels centres hospitalaris per cada acte d'extracció d'òrgans i teixits seran les següents:  
- Per extracció renal: 400.000 pessetes.  
- Per extracció cardíaca: 400.000 pessetes.  
- Per extracció de cor per a vàlvules cardíaques: 100.000 pessetes, distribuïdes de manera equitativa entre el centre que fa l'extracció i el centre que fa la dissecció i la preparació de l'empelt.  
- Per extracció pulmonar: 400.000 pessetes.  
- Per extracció hepàtica: 400.000 pessetes  
- Per extracció de dues còrnies: 25.000 pessetes.  
- Per extracció de pell: 15.000 pessetes.  
- Per extracció d'os llarg: 10.000 pessetes.  
7.2. Les quantitats econòmiques a percebre pels centres hospitalaris per cada acte d'implantació d'òrgans seran les següents:  
- Per cada trasplantament renal: 600.000 pessetes.  
- Per cada trasplantament pulmonar: 750.000 pessetes.  
- Per cada trasplantament cardíac: 750.000 pessetes.  
- Per cada trasplantament hepàtic: 1.200.000 pessetes.  
7.3. Les quantitats descrites als apartats anteriors s'entenen com a quantitats globals a percebre per cada centre i inclouen la retribució de tot el personal mèdic, d'infermeria, tècnic, administratiu i auxiliar que calen per a fer els programes d'explantacions i implantacions. S'entén que hi són les retribucions corresponents a la localització o l'atenció continuada.  
7.4. Els equips de trasplantaments s'entenen formats tant per professionals que participen en la detecció i manteniment dels possibles donants, com pels que participen en l'obtenció d'òrgans i la posterior implantació d'aquests, també dels que facen la tipificació tissular i la criopreservació en el Centre de Transfusions de la Comunitat Valenciana, sempre que es faça fora de l'horari de treball habitual.  
7.5. Els equips directius de cada centre distribuiran les quantitats globals de la forma que consideren més adient, tot tenint en compte la composició dels equips i el nombre de professionals que hi participen, una vegada escoltada la comissió de seguiment.  
7.6. L'organització dels programes de trasplantaments s'articularà en cada centre al voltant d'unes estructures de coordinació que seran formades per uns equips de coordinació de trasplantaments i una comissió de trasplantaments. El nivell de l'activitat que cal per a la creació de les estructures de coordinació de trasplantaments en cada centre serà d'una taxa anual superior a vint donants per milió de població assignada en els centres extractors i de trenta trasplantaments renals per milió de població en els centres de trasplantament renal.  
7.7. L'equip de coordinació de trasplantaments estarà format pel personal sanitari que en cada cas designe la direcció gerència o la direcció mèdica del centre, a proposta de la junta clínica de l'hospital. Aquest equip cal que estiga correctament organitzat per a garantir la disponibilitat continuada. Són funcions de l'equip de coordinació de trasplantaments les següents:  
a) Assegurar, sempre, l'operativitat del programa de trasplantaments i explantacions del centre.  
b) La coordinació interhospitalària entre els centres que facen l'extracció, l'implantament i les determinacions immunològiques.  
c) La coordinació intrahospitalària de totes les activitats necessàries per a dur a terme les extraccions i les implantacions.  
d) La coordinació dels programes del centre amb l'Organització Nacional de Trasplantaments del Ministeri de Sanitat i Consum.  
e) Les relacions informatives entre el centre i els serveis centrals del Servei Valencià de Salut i de la Conselleria de Sanitat i Consum.  
f) La participació en les campanyes d'informació i de promoció de la donació en el centre i en l'àmbit d'influència.   
7.8. Igualment, a cada centre acreditat que tinga les condicions establertes, es constituirà una comissió de trasplantaments, vinculada a la Unitat de Gestió Integral de la Qualitat, d'acord amb el que disposa l'article 33 del Decret 174/1992, de 26 d'octubre, del Govern Valencià, pel qual aprovà el Reglament sobre l'Estructura, l'Organització i el Funcionament de l'Atenció Especialitzada del Servei Valencià de Salut. Les funcions seran:  
a) Organitzar les activitats d'extracció i implantació a l'hospital.  
b) Vetllar pel compliment de la normativa en matèria d'extracció i implantació d'òrgans i teixits.  
c) Col·laborar amb la direcció del centre en l'avaluació del funcionament dels programes de trasplantaments de l'hospital.  
7.9. Les retribucions que corresponen als equips de coordinació s'establiran en les següents quantitats anuals:  
- Centres d'extracció: 300.000 pessetes.  
- Centres d'extracció amb servei de neurocirurgia: 750.000 pessetes.  
- Centres d'extracció i implantació monoorgànic: 1.000.000 pessetes  
- Centres d'extracció i implantació multiorgànic: 1.200.000 pessetes.  
- Bancs d'òrgans i coordinació autonòmica: 1.200.000 pessetes.  
Els equips de coordinació podran participar, a més, de les retribucions establertes per a cada acte d'explantació i implantació en els apartats 7.1 i 7.2, quan ho establesca la direcció gerència o la direcció mèdica, a proposta de la comissió de trasplantaments del centre.  
7.10. Els desplaçaments i les dietes que autoritze la direcció del centre seran retribuïdes segons la normativa.  
7.11. Quan l'explantació haja de fer-se fora de la Comunitat Valenciana es retribuirà:  
- Personal facultatiu: 60.000 pessetes per persona que es desplace.  
- Personal d'infermeria: 50.000 pessetes, per persona que es desplace.  
El nombre màxim de personal que podrà ser retribuït per aquest concepte és de dos facultatius i un infermer per a l'extracció renal, cardíaca o pulmonar i de tres facultatius i un infermer per a l'extracció hepàtica. També es podran retribuir per aquest concepte, quan calga, els desplaçaments d'altres facultatius (neurofisiòleg, neuròleg, o neurocirurgià).  
7.12. Les seccions sindicals que signen l'acord rebran la informació mensual de l'activitat i les retribucions nominals per aquest concepte.  
Apartat 8. Procés d'acceptació d'un projecte d'incentiu general a serveis assistencials, d'autorització d'un programa de control de les llistes d'espera quirúrgiques o d'exploracions diagnòstiques i terapèutiques.  
8.1. En cada hospital la comissió de seguiment de l'acord haurà d'analitzar les propostes i els projectes de l'hospital o dels serveis i prioritzar el finançament amb els criteris que estime convenients.   
8.2. La comissió central de seguiment de l'acord en funció de les propostes i els projectes presentats, els programes presentats com a prioritaris en els centres hospitalaris, les prioritats d'assignació econòmica determinades en aquest text i les disponibilitats pressupostàries seleccionarà les propostes i els projectes que han de ser finançats.  
8.3. La Direcció General del Servei Valencià de Salut autoritzarà expressament el desplegament dels programes seleccionats per la comissió central de seguiment de l'acord.  
8.4. La Direcció del Servei Valencià de Salut es compromet a no fer efectiu cap pagament per les activitats que s'especifiquen en aquest acord, quan els processos que van generar el dret a la percepció no haja estat negociat amb anterioritat amb els sindicats que signen.  
Apartat 9. L'import per fer aquests programes serà indicat per la Direcció General de Règim Econòmic de la Conselleria de Sanitat i Consum.  
Apartat 10. Aquest acord serà efectiu a partir de l'1 de gener de 1995 i tindrà un termini de vigència anual que podrà ser prorrogat per acord de les parts que signen i de les conselleries d'Economia i Hisenda i de Sanitat i Consum, després de la revisió dels resultats de l'aplicació, des del punt de vista de la millora en la qualitat dels serveis com des del punt de vista financer.  
Contra aquest acord, que esgota la via administrativa, s'hi pot interposar, després d'haver-ho comunicat al Govern Valencià, recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos des del dia de la publicació d'aquest acord al Diari Oficial de la Generalitat Valenciana.